《妙庭观》
宋代·范良龚

我昔遨游周八极，玉京金阙俱经历。
翩然骑凤下瑶池，如与双经获相识。
双经侍燕王母旁，道貌方瞳照人碧。
玉笙吹彻奉琼觞，范子从旁丐馀沥。
东方曼傅谓余言，汝亦名在地仙籍。
凤城南望好溪山，此是元君故仙宅。
琉璃槃上存金鼎，鼎内丹砂如琥珀。
汝能服食早归来，与予同是逍遥客。
我时贪醉蟠桃春，不记当年说仙蹟。
一朝酒醒人世非，盘碎丹飞杳难觅。
香风堂上久徘徊，苏李题诗挂空壁。
孤云野鹤谩兴怨，我独摩挲问金狄。
世人劝我舐丹鼎，我亦何尝苦营役。
丈夫自有大还丹，得道不分今与昔。